b'\n_START_ARTICLE_\nMezopotamija\n_START_PARAGRAPH_\nMezopotamija (gr\xc4\x8d. \xce\x9c\xce\xb5\xcf\x83\xce\xbf\xcf\x80\xce\xbf\xcf\x84\xce\xb1\xce\xbc\xce\xaf\xce\xb1, prijevod od staroperzijskog Miyanrudan "Zemlja izme\xc4\x91u dvije rijeke" ili aramejskog naziva Beth-Nahrin "Ku\xc4\x87a dviju rijeka"; me\xc4\x91urije\xc4\x8dje) je podru\xc4\x8dje jugozapadne Azije koje obuhva\xc4\x87a otprilike 350.000 \xc4\x8detvornih kilometara. Mezopotamija obuhva\xc4\x87a aluvijsku ravnicu izme\xc4\x91u rijeka Tigrisa i Eufrata, u Iraku i Siriji. Me\xc4\x91utim, u \xc5\xa1irem smislu, smatra se da izraz obuhva\xc4\x87a i rije\xc4\x8dne ravnice, te okolna nizinska podru\xc4\x8dja \xc4\x8dije granice \xc4\x8dine Arapsku pustinju na zapadu i jugu, Perzijski zaljev prema jugu, te planine Zagros i Kavkaz prema sjeveru.\n_START_SECTION_\nPovijest\n_START_PARAGRAPH_\nMezopotamija je bila plodna nizina ome\xc4\x91ena planinama, te su poplave i su\xc5\xa1e utjecale na \xc5\xbeivot njezinih stanovnika._NEWLINE_Bila je jedna od najva\xc5\xbenijih podru\xc4\x8dja u povijesti \xc4\x8dovje\xc4\x8danstva. Mnoge stare civilizacije su se tu razvile, kao npr. sumerska, akadska, babilonska, asirska itd. Po\xc4\x8detci pismenosti ve\xc5\xbeu se upravo uz ovo podru\xc4\x8dje; kulturni, ekonomski i politi\xc4\x8dki dosezi stanovnika Mezopotamije utjecali su na razvoj mnogih drugih naroda poput Egip\xc4\x87ana, Grka, Feni\xc4\x8dana i Perzijanaca. Zbog svega ovoga, Mezopotamija je poznata kao "kolijevka civilizacije"._NEWLINE_Prvu mezopotamsku civilizaciju izgradili su Sumerani. Sumer, odnosno ju\xc5\xbeni dio Mezopotamije, bio je ispresijecan s mnogo kanala pa su stanovnici mogli natapati polja te su razmjenjivali vi\xc5\xa1ak proizvoda. Sumerski gradovi bili su izgra\xc4\x91eni na rijeci ili su pak bili s njom povezani preko kanala. Najva\xc5\xbeniji je sumerski grad bio Uruk. U 3. tisu\xc4\x87lje\xc4\x87u prije Krista sumerski gradovi su se organizirali kao male dr\xc5\xbeave, no nikad nisu uspostavili zajedni\xc4\x8dku, ve\xc4\x87 su se sukobljavali, \xc5\xa1to su iskoristili drugi narodi. U drugoj polovici 3. tisu\xc4\x87lje\xc4\x87a prije Krista do\xc5\xa1li su Semiti te je njihov vojni zapovjednik Saragon izgradio grad Akad koji je postao njegova prijestolnica. Tada se Mezopotamija prostirala od Perzijskog zaljeva do Sredozemnog mora._NEWLINE_Danas najve\xc4\x87i dio podru\xc4\x8dja drevne Mezopotamije pripada Iraku, a manji dijelovi Siriji i Iranu.'